På arrangementets Facebook-side har over 800 tilmeldt sig demonstrationen, der starter på J. F. Kennedys Plads i Aalborg klokken 15 lørdag eftermiddag. De mange demonstranter er utilfredse med EU's nye handelsaftale, ACTA. ACTA er en international handelstraktat, der skal stoppe udbredelsen af piratkopiering af mærkevarer som møbler og tasker. Den rammer også internettets piratkopier, og det er af kritikere blevet opfattet som en trussel mod det frie internet. Deltagerne protesterer blandt andet imod, at Danmark for tre uger siden tiltrådte aftalen uden forudgående demokratisk debat. De frygter, at ACTA betyder en begrænsning af ytringsfriheden og retten til privatlivets fred på internettet. Samtidig med, at der demonstreres i Aalborg, er der også demonstrationer i København og i Århus. Demonstrationen starter klokken 15 på J. F. Kennedys plads med taler og musik, hvorefter demonstranterne går gennem byen til Tolbod Plads. Arrangementet slutter klokken 18.

Opsummering:
Lørdag eftermiddag er der demonstration mod ACTA i centrum af Aalborg.